Document ID: 32012D0783

KOMISSION TÄYTÄNTÖÖNPANOPÄÄTÖS,
annettu 13 päivänä joulukuuta 2012,
Jordanian hašemiittisen kuningaskunnan tunnustamisesta Euroopan parlamentin ja neuvoston direktiivin 2008/106/EY nojalla merenkulkijoiden koulutus- ja pätevyyskirjajärjestelmien osalta
(tiedoksiannettu numerolla C(2012) 9253)
(ETA:n kannalta merkityksellinen teksti)
(2012/783/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon merenkulkijoiden vähimmäiskoulutuksesta 19 päivänä marraskuuta 2008 annetun Euroopan parlamentin ja neuvoston direktiivin 2008/106/EY (1) ja erityisesti sen 19 artiklan 3 kohdan ensimmäisen alakohdan,
sekä katsoo seuraavaa:
(1)
Direktiivin 2008/106/EY mukaan jäsenvaltiot voivat päättää kelpuuttaa kolmansien maiden myöntämät merenkulkijoiden pätevyyskirjat edellyttäen, että komissio on tunnustanut kyseisen kolmannen maan. Kyseisten kolmansien maiden on täytettävä kaikki vaatimukset, jotka sisältyvät Kansainvälisen merenkulkujärjestön (IMO) kansainväliseen merenkulkijoiden koulutusta, pätevyyskirjoja ja vahdinpitoa koskevaan vuoden 1978 yleissopimukseen (STCW-yleissopimus), sellaisena kuin se on tarkistettuna vuonna 1995.
(2)
Helleenien tasavalta esitti 21 päivänä heinäkuuta 2008 päivätyllä kirjeellä Jordanian hašemiittisen kuningaskunnan tunnustamista koskevan pyynnön. Pyynnön vuoksi komissio arvioi Jordanian hašemiittisen kuningaskunnan merenkulkualan koulutus- ja pätevyyskirjajärjestelmät tarkistaakseen, täyttääkö Jordanian hašemiittinen kuningaskunta kaikki STCW-yleissopimuksen vaatimukset ja onko se toteuttanut asianmukaiset toimenpiteet pätevyyskirjapetosten torjumiseksi. Arviointi perustui Euroopan meriturvallisuusviraston asiantuntijoiden marraskuussa 2009 tekemän selvityksen tuloksiin. Selvityksessä todettiin joitakin puutteita koulutus- ja pätevyyskirjajärjestelmissä.
(3)
Komissio toimitti jäsenvaltioille kertomuksen arvioinnin tuloksista.
(4)
Komissio ilmoitti Jordanian viranomaisille 21 päivänä syyskuuta 2010 ja 13 päivänä helmikuuta 2012 päivätyillä kirjeillä havaituista puutteista ja pyysi Jordanian hašemiittistä kuningaskuntaa esittämään todisteet siitä, että todetut puutteet on korjattu.
(5)
Merkittävimmät puutteet liittyivät siihen, miten Jordanian lainsäädännössä on pantu täytäntöön STCW-yleissopimuksen tietyt määräykset päällystön jäsenten pätevyyskirjavaatimuksista; erityisesti vaatimukset pätevyyden arvioinnista tietyissä tapauksissa ja meripalvelun kestosta puuttuivat. Laadunvarmistusjärjestelmä ei myöskään ole kattanut kaikkia asiaan liittyviä hallintotoimia eikä käytettävillä menettelyillä ole aina voitu varmistaa pätevyysstandardien noudattamista. Lisäksi koulutuslaitoksesta puuttui tiettyjä koulutuspalveluja.
(6)
Jordanian hašemiittinen kuningaskunta ilmoitti 21 päivänä marraskuuta 2010, 18 päivänä huhtikuuta 2011 ja 12 päivänä maaliskuuta 2012 päivätyillä kirjeillä komissiolle, että mainittujen puutteiden korjaamiseksi oli toteutettu toimia. Jordanian viranomaiset ilmoittivat erityisesti, että pätevyyskirjavaatimuksia koskevat kansalliset määräykset oli saatettu yleissopimuksen mukaisiksi. Ne esittivät näytöt siitä, että hallinto on pannut täytäntöön laadunvarmistusjärjestelmän kaikilta osin ja laatinut uudet menettelyt kurssien hyväksymistä varten. Lisäksi komissiolle on esitetty näyttö siitä, että puuttuvat koulutuspalvelut on hankittu ja ne ovat käytössä.
(7)
Arvioinnin lopulliset tulokset osoittavat, että Jordanian hašemiittinen kuningaskunta noudattaa STCW-yleissopimuksen vaatimuksia ja että se on toteuttanut asianmukaiset toimenpiteet pätevyyskirjapetosten torjumiseksi.
(8)
Tässä päätöksessä säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Direktiivin 2008/106/EY 19 artiklan soveltamiseksi Jordanian hašemiittinen kuningaskunta tunnustetaan merenkulkijoiden koulutus- ja pätevyyskirjajärjestelmien osalta.
2 artikla
Tämä päätös on osoitettu kaikille jäsenvaltioille.
Tehty Brysselissä 13 päivänä joulukuuta 2012.

Labels: 12
8
18
9